Monteerbare rakke vir e-fietse
JY LEES NOU Monteerbare rakke vir e-fietse
Jan Boland Coetzee: Vanjaar kan goeie oesjaar vir SA rugby wees
Elektriese fietse, of e-fietse, raak ál meer algemeen. Thule, 'n vervaardiger van dakrakke en monteerbare fietsrakke vir voertuie, het 'n nuwe reeks fietsrakke bekend gestel wat so ontwerp is sodat jy jou elektriese fiets agterop jou motor kan saamkarwei.
Die Thule Easyfold XT- en die VeloSpace XT-reeks word op die sleepstang gemonteer. Dit is in verskillende groottes beskikbaar, vir een of twee fietse. Die weergawe vir twee fietse het 'n drakrag van tot 60 kg.
Mnr. Richard Downey, hoof van SA Sport & Cargo, invoerder van die Thule-produkte, sê e-fietse weeg selde meer as 25 kg elk, dus is die drakrag meer as voldoende. Die ontwerp maak voorsiening vir wye wielgroottes en verstelbare gespes.
Die fietse kan veilig vasgesluit word aan die fietsrak, terwyl die fietsrak self met 'n slot aan die sleepstang vasgesluit word. Die fietsrakke is sedert Februarie by deelnemende Suid-Afrikaanse fietswinkels beskikbaar.
Die Thule Easyfold XT-reeks kos vanaf R10 205 vir die kleinste rak en die VeloSpace XT vanaf R8 767.